Document ID: 32004D0894

KOMISJONI OTSUS,
20. detsember 2004,
millega nähakse ette liigi Triticum aestivum teatavate nõukogu direktiivi 66/402/EMÜ nõuetele mittevastavate seemnete ajutine turustamine
(teatavaks tehtud numbri K(2004) 5028 all)
(EMPs kohaldatav tekst)
(2004/894/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 14. juuni 1966. aasta direktiivi 66/402/EMÜ teraviljaseemne turustamise kohta, (1) eriti selle artiklit 17,
ning arvestades järgmist:
(1)
Taanis on kohalikele ilmastikutingimustele sobiva ja direktiivi 66/402/EMÜ idanemisnõuetele vastava nisu (Triticum aestivum) talvesortide olemasoleva seemne kogus ebapiisav ega vasta seega liikmesriigi vajadustele.
(2)
Nõudlust selle liigi seemne järele ei ole võimalik piisavalt rahuldada teistest liikmesriikidest või kolmandatest riikidest pärit seemnega, mis vastab kõigile direktiivis 66/402/EMÜ sätestatud nõuetele.
(3)
Sellest tulenevalt tuleks Taanile anda luba võimaldada turustada selle liigi vähem rangetele nõuetele vastavat seemet kuni 30. novembrini 2004.
(4)
Lisaks sellele tuleks anda luba võimaldada turustada seda seemet teistes liikmesriikides, kellel on võimalik Taanile selle liigi seemet tarnida, olenemata sellest, kas seeme korjati mõnes liikmesriigis või kolmandates riikides, mis on hõlmatud nõukogu 16. detsembri 2002. aasta otsusega 2003/17/EÜ kolmandates riikides teostatud seemnekultuuride põldtunnustamise samaväärsuse ja kolmandates riikides kasvatatud seemne samaväärsuse kohta. (2)
(5)
Seetõttu peaks Taani vastutama kooskõlastamise eest, tagamaks et käesoleva otsuse kohaselt lubatud seemne üldkogus ei ületaks käesoleva otsusega hõlmatud maksimumkogust.
(6)
Käesoleva otsusega ettenähtud meetmed on kooskõlas alalise põllumajanduse, aianduse ja metsanduse seemnete ja paljundusmaterjali komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kuni 30. novembrini 2004 on ühenduses lubatud talinisu seemne turustamine, mis minimaalse idanevuse osas ei vasta direktiivis 66/402/EMÜ sätestatud nõuetele vastavalt käesoleva otsuse lisas sätestatud nõuetele ning järgmistele tingimustele:
a)
idanevus on vähemalt 75 % puhtast seemnest;
b)
ametlikul etiketil on märgitud direktiivi 66/402/EMÜ artikli 2 lõike 1 punkti F alapunkti d ja artikli 2 lõike 1 punkti G alapunkti d kohaselt läbiviidud ametlikul kontrollimisel kinnitatud idanevus;
c)
seeme peab olema viidud esmakordselt turule kooskõlas käesoleva otsuse artikliga 2.
Artikkel 2
Iga seemnetarnija, kes soovib artiklis 1 osutatud seemet turule viia, esitab sellise loa saamiseks taotluse liikmesriigile, kus ta asub.
Asjaomane liikmesriik lubab tarnijal seemne turule viia, välja arvatud juhul kui:
a)
on piisavalt tõendeid kahelda, kas tarnija suudab turule viia seemnekogust, mille jaoks ta on luba taotlenud; või
b)
üldkogus, mida on asjaomase erandi kohaselt lubatud turustada, ületab lisas sätestatud maksimumkoguse.
Artikkel 3
Liikmesriigid abistavad üksteist käesoleva otsuse kohaldamisega seotud haldusküsimustes.
Taani tegutseb kooskõlastava liikmesriigina, tagamaks et lubatud üldkogus ei ületaks lisas täpsustatud maksimumkogust.
Iga liikmesriik, kes saab artikli 2 kohase taotluse, teavitab viivitamata kooskõlastavat liikmesriiki taotlusega hõlmatud kogusest. Kooskõlastav liikmesriik teatab viivitamata teavitanud liikmesriigile, kas taotluse rahuldamine võib kaasa tuua maksimumkoguse ületamise.
Artikkel 4
Liikmesriigid teatavad viivitamata komisjonile ja teistele liikmesriikidele kogused, millele nad käesoleva otsuse alusel on andnud turustamisloa.
Artikkel 5
Käesolev otsus on adresseeritud liikmesriikidele.
Brüssel, 20. detsember 2004

Labels: 3
15
6